Paide teater

Paide Teater on kutseline teater Järvamaal Paides. Teater alustas tööd 1. augustil 2018. Teater kuulub Paide linna hallatava Paide Muusika- ja Teatrimaja koosseisu. Teatri trupi moodustavad näitlejad Kirill Havanski, Johannes Richard Sepping, Maria Paiste, lavastaja Jan Teevet, helikunstnik Kenn-Eerik Kannike, lavastusdramaturg Oliver Issak ning peaprodutsent Kairi Mändla.

Ajalugu 
Esimest korda tõstatati Paidesse kutselise teatri loomise teema 2012. aastal toonase Paide Kultuurikeskuse arengukavas. 2015. aastal Paides toimunud Arvamusfestivalil arutlesid Eesti teatrivaldkonna inimesed teemal "Kas Paidele oma linnateater?". Pärast positiivset Arvamusfestivali arutelu otsustas Paide linn koos Paide Kultuurikeskusega hakata tegema tihedat koostööd Eesti Muusika- ja Teatriakadeemia lavakunstikooliga. Koostöö eesmärk oli võimaldada lavakunstikooli diplomilavastusi tuua välja Paides ning moodustada 2018. aastal lõpetavast 28. lennu tudengitest Paide Teatri trupp. Leping lavakunstikooliga sõlmiti 2016. aastal. Samuti sõlmiti leping Jan Teevetiga, kes võitis kooli lavastaja- ning dramaturgitudengite ideekonkursi, et luua Paide Teatri ideele täpsem kontseptsioon ja luua trupp.

2017. aasta septembris võeti avaliku konkursi raames tööle Paide Teatri projektijuht Harri Ausmaa, kelle ülesandeks oli teha aasta jooksul ettevalmistusi, et 2018/2019. teatrihooajal sünniks Eestis uus teater.

Ettevalmistava aasta jooksul toodi Paide Muusika- ja Teatrimaja (endine Paide Kultuurikeskus) ning lavakunstikooli koostöös välja kolm lavastust ("Maamõõtjad", "Richard3", "12 vihast"), mis kõik olid tegijate sõnul Paide Teatri toimima hakkamiseks olulised proovikivid.

1. augustil 2018 asus teatris tööle neli näitlejat, lavastaja ja teatrijuht. 2021. aasta jaanuaris asus teatrisse tööle lavastusdramaturg Oliver Issak, märtsis näitleja Maria Paiste ja septembris loovprodutsent Margaret Tilk.

2021. aasta veebruaris kuulutas Paide Teater välja aktsioonide sarja PAIDE3000.

PAIDE3000 
2021. aasta veebruaris kuulutas Paide Teater välja aktsioonide sarja PAIDE3000, mis otsib vastuseid küsimustele, kuidas anda ühele kujutlusvõime kaotanud kogukonnale tagasi võime unistada ning kas ja kuidas saab kunst/kunstnik sellesse protsessi panustada. PAIDE3000 on seriaalne kustiteos, mille selgroo moodustavad linnaruumi haaravad ja mõjutavad aktsioonid.

PAIDE3000 raames on toimunud aktsioonid "33 kõnet"(2021), "Paide sümfoonia"(2021), "Varivolikogu"(2021) ja arutelu 2021. aasta Arvamusfestivalil. Paide Teater on avaldanud ka kõneaktsiooni põhjal raamatu "33 kõnet"(2021).

Liikmed 
 Jan Teevet (2018–)
 Johannes Richard Sepping (2018–)
 Harri Ausmaa (2018–)
 Kirill Havanski (2018–)
 Kenn-Eerik Kannike (2019–)
 Ursel Tilk (2018–2020)
 Joosep Uus (2018–2020)
 Oliver Issak (2021–)
Maria Paiste (2021–)
Margaret Tilk (2021–2022)
Kairi Mändla (2022–)

Lavastused 

Oma lühikese tegutsemisaja jooksul on Paide Teater toonud publiku ette 24 lavastust ja aktsiooni.

 2017 "Maamõõtjad" lavastaja Jan Teevet
2018 "Richard³" lavastaja Jan Teevet
2018 "12 Vihast" lavastaja Mart Koldits
2018 "Koletis" lavastaja Kirill Havanski
2018 "Kaitseala" lavastaja Jan Teevet
2018 "Õlest mees õue all" lavastaja Jan Teevet
2019 "Kuidas kaevata kraavi" lavastaja Jan Teevet
2019 "Eesti jumalad" lavastaja Jan Teevet
2019 "Between dreams and drowning" lavastajad Ursel Tilk ja Steffi Pähn
2019 "Ma olen tuul" lavastaja Johan Elm
2020 "Labürint" lavastajad Jan Teevet, Joosep Uus ja Kirill Havanski
2020 "*******" (koostöös teater Von Krahliga) lavastaja Mart Koldits
2020 "Blablabla" lavastajad Anne Türnpu ja Eva Koldits
2020 "Carmen" lavastaja Peeter Volkonski
2021 "Poeetilised konsultatsioonid" koostöös Theatre de la Ville'iga, lavastaja Emmanuel Demarcy-Mota
2021 "33 kõnet" 
2021 "Paide sümfoonia" lavastaja Jan Teevet
2021 "Lahinguväli" lavastaja Jan Teevet 
2021 "Varivolikogu" lavastaja Jan Teevet
2021 "Räägi mind magama" lavastaja Kirill Havanski
2022 "Teine asi" lavastajad Üüve-Lydia Toompere ja Siim Tõniste
2022 "Udu" lavastaja Jan Teevet
2022 "Esimene tants. Viimast korda" koostöös Kanuti Gildi SAALiga, lavastaja Henri Hütt
2022 "Ja kes mind siis lõpuks mäletab?" koostöös Gertrudes Ielas Teatrisega, lavastaja Barbara Lehtna

Viited

Välislingid 
 Teatri koduleht

Paide
Eesti teatrid
Teater